Dorothée Reize

D **Dorothée Reize** (* 5. Dezämber 1954 z Baasel) isch e Schwyzer Schauspiileri, Sängeri un Sprächeri.

## Lääbe
D Dorothée Reize isch e Schweschter vu dr Silvia Reize un isch z Baasel ufgwagse. No dr Matura het si vu 1975 bis 1978 an dr Schauspiilakademy Züri Schauspiil gleert un si derno z Berlin bi «Strasberg-Workshop» wyterbildet. Bi dr Eva Krasnay (Baasel), em Armin Appiani (Frankfurt am Main) un dr Barbara Martig-Tüller (Bärn) het si Gsang gleert.

Vu 1978 bis 1980 het si ne Engaschmänt an dr Landesbihni Hannover, wu si d Julia in s Shakespeares *Romeo und Julia*, d Jenny in *Aufstieg und Fall der Stadt Mahagonny* un d Emilia in *Emilia Galotti* gspiilt het, 1980 bi dr Summerfeschtspiil Feuchtwangen (d Julia in *Romeo und Julia*), 1980 bis 1983 an dr Verainigte Stedtische Bihne Krefeld-Mönchengladbach (d Luise in s Schillers *Kabale und Liebe*, d Lia in *Ein besserer Herr*, d Anne in *Das Tagebuch der Anne Frank*, d Laura in *Glasmenagerie* vum Williams un d Edrita in *Weh dem, der lügt*), 1983 bis 1987 am Thater Baade-Baade (d Desdemona in s Shakespeares *Othello*, d Ruth in *Trilogie des Wiedersehns*, d Marianne in *Jakobowsky und der Oberst*, d Lilian in *Happy End*, d Titelroll in *Antigone* vum Bertolt Brecht, d Witwe in *Sorbas*, d Titelroll in *Gigi* un d Marie in *Woyzeck* vum Georg Büchner), 1987 bi dr Summerfeschtspiil Bad Gandersheim (d Polly in *Dreigroschenoper* vu Brecht/Weill) un 1987 bis 1992 Stadttheater St. Galle (1988 d Rosaura in *Das Leben – ein Traum* vum Calderón, 1989 d Angélique in s Molières *Der eingebildete Kranke*, 1990 d Lena in *Leonce und Lena* vum Büchner, 1990 d Hermia in s Shakespeares *Ein Sommernachtstraum*, d Yvette in *Mutter Courage* vum Bertold Brecht, d Polly in *Dreigroschenoper*, d Sally in *Cabaret*, d Dr. Scott in *Ist das nicht mein Leben*, d Charlotte Corday in *Marat/Sade*).

Ab 1992 het si as freiberuefligi Schauspiileri an verschiidene Bihne gschafft, unter anderem 1991 bis 1992 am Stadttheater Bärn (d Eliza in *My fair Lady*), 1992 am Wallgraabe-Theater Fryburg (d Amnesia in *nonsense*), 1993 bi dr Feschtspiil Heppenheim (d Angela in *Dame Kobold* vum Calderón), 1995 bis 1996 an Atelier-Theater Bärn (d Beatrice in *Diener zweier Herren* vum Goldoni) un 1996 am Theater Dreiländereck Baasel (d Mirandolina in *Mirandolina*). 2009 het si am Casinotheater Winterthur d Frau Breitmeier in *Business Class* vum Domenico Blass noch em Martin Suter gspüiilt.

Si het het unter anderem mit dr Reschisseer Dieter Ballmann, Hartmut Holm Forche, Guido Huonder un Walter Renneisen gschafft. 

D Reize het au in Musical gspiilt, unter anderem d Titelroll in *Gigi*, d Polly in *Die Dreigroschenoper* vu Brecht/Weill (1992, St. Galle, Reschy: Volkmar Kamm), d Eliza in *My Fair Lady* vu Loewe/Lerner (1989, St. Galle), d Claudia un d Anna in *Drachenstein* (2002-2003, KKL Lozärn), d Mutter Jonas in *Jonas & Madelaine* (KKL Lozärn, 2005), d Brigitte in *Heidi – das Musical, Teil 1+2* (2005-2008, Seebüni Walestadt, Reschy: Stefan Huber), d Mrs. Umney in *Das Gespenst von Canterville* (2006-2007, Stadttheater Lozärn) un d Mrs. Eynsford-Hill in *My fair Lady* (2014, Seebüni Walestadt).

Ab 1983 het si as Sprächeri in verschiidene Heerspiile bi Radio DRS un SWF mitgmacht un het au Heerbiecher ufgnuu.

Ab 1994 het si ire Schwäärpunkt as Schauspiileri uf Film- un Fäärnsehprodukzioone verlait, aagfange mit dr Roll as Dr.&nbsp;Ruth Waldner in dr Serie *Dr. Stefan Frank – Der Arzt, dem die Frauen vertrauen*. Zwai Johr lang het si au in dr Schwyzer TV-Soap *[[Lüthi und Blanc]]* mitgspiilt. Im Kino het mer si zum eerschte Mool im Film *Ernstfall in Havanna* chenne sää an dr Syte vum Viktor Giacobbo. In dr Kumeedi *Handyman* het si zäme mit em Marco Rima gspiilt.

Syter anne 2000 duet si ufdrätte mit Lääsige un syt Meerz 2003 mit aigene literaarisch-musikaalische Brogramm.

Dernääbe git si Spräch- un Schauspiilunterriicht.

## Filmografy
* 1995–2001: *Dr. Stefan Frank – Der Arzt, dem die Frauen vertrauen* (Fäärnsehserie)
* 1999: *Der letzte Sommer* (Fäärnsehfilm)
* 1999–2000: *Lüthi und Blanc* (Fäärnsehserie)
* 2001: *Wachtmeister Studer: Studers erster Fall* (Fäärnsehfilm)
* 2001: *Ernstfall in Havanna*
* 2002: *Alles wird gut* (Fäärnsehfilm)
* 2005: *Handyman*
* 2006: *Der Ferienarzt* (Fäärnsehfilm)
* 2007: *Nebenwirkungen* (Fäärnsehfilm)
* 2008: *Das Fräuleinwunder* (Fäärnsehfilm)
* 2014: *Der Bestatter* (Fäärnsehserie, Folg *Totenwache*)

## Literatur
* 

## Weblink
* Offiziälli Websyte vu dr Dorothée Reize
*